b'\n_START_ARTICLE_\nSecans de Belianes-Preixana\n_START_SECTION_\nVegetaci\xc3\xb3\n_START_PARAGRAPH_\nLa totalitat de l\xe2\x80\x99espai natural dels Secans de Belianes-Preixana est\xc3\xa0 dedicada pr\xc3\xa0cticament al conreu agr\xc3\xadcola. Mentre que la part nord i central de l\xe2\x80\x99espai, al marge esquerre del canal d\xe2\x80\x99Urgell, est\xc3\xa0 ocupada pels conreus herbacis extensius (70%), el ter\xc3\xa7 sud s\xe2\x80\x99empra per als conreus llenyosos tradicionals (28,7%). Aquests \xc3\xbaltims estan constitu\xc3\xafts aproximadament en parts iguals per conreus de fruita seca (ametllers) i d\xe2\x80\x99olivera. A m\xc3\xa9s, hi ha certa pres\xc3\xa8ncia de vinya i conreus de fruiters. La vegetaci\xc3\xb3 natural \xc3\xa9s pr\xc3\xa0cticament inexistent dins l\xe2\x80\x99espai natural. Tan sols han rom\xc3\xa0s 51 hect\xc3\xa0rees no conreades, que suposen menys de l\xe2\x80\x991% del total de l\xe2\x80\x99espai protegit. Al sud apareixen \xc3\xa0rees a\xc3\xafllades de pinedes de pi blanc amb sotabosc de brolles calc\xc3\xadcoles o amb sotabosc de m\xc3\xa0quies i garrigues, aix\xc3\xad com brolles de roman\xc3\xad amb foixarda. Al tram sud del riu Corb existeixen tamb\xc3\xa9 petites superf\xc3\xadcies de bosc de ribera.\n_START_SECTION_\nFauna\n_START_PARAGRAPH_\nSecans de Belianes-Preixana \xc2\xa0va ser \xc2\xa0declarat com a Zona d\xe2\x80\x99Especial Protecci\xc3\xb3 per a les Aus (ZEPA) per la pres\xc3\xa8ncia d\xe2\x80\x99aus estep\xc3\xa0ries, molt adaptades a l\xe2\x80\x99aridesa dels secans i per protegir tota la biodiversitat que hi alberga. En aquesta ZEPA es poden trobar esp\xc3\xa8cies com el sis\xc3\xb3, gaig blau, cal\xc3\xa0ndria, xoriguer petit i esparver cendr\xc3\xb3s. Tamb\xc3\xa9 hi ha pres\xc3\xa8ncia de la terrerola vulgar. En aquesta \xc3\xa0rea es troba el principal nucli reproductor del sis\xc3\xb3 (Tetrax tetrax), incloent les millors zones per a la reproducci\xc3\xb3 d\xe2\x80\x99aquesta esp\xc3\xa8cie, aix\xc3\xad com els llocs m\xc3\xa9s favorables perqu\xc3\xa8 els mascles situ\xc3\xafn els seus leks (250 a 300 mascles). Tamb\xc3\xa9 es tracta d\xe2\x80\x99un espai important per acollir a les seves construccions agr\xc3\xadcoles poblacions de xoriguer petit (Falco naumanni) (3 parelles el 2009) i de gaig blau (Coracias garrulus) (30-45 parelles); aix\xc3\xad com un dels nuclis de nidificaci\xc3\xb3 de l\xe2\x80\x99esparver cendr\xc3\xb3s (Circus pygargus) (5-10 nius) a la zona de regadiu del riu Corb. Com a zona de cereals extensius, s\xc3\xb3n molt importants les poblacions d\xe2\x80\x99al\xc3\xa0udids, entre ells la cal\xc3\xa0ndria (Melanocorypha calandra) que t\xc3\xa9 aqu\xc3\xad una de les seves millors poblacions estimades en 772 parelles, i tamb\xc3\xa9 amb la pres\xc3\xa8ncia de la terrerola vulgar (Calandrella brachydactyla) amb 14 parelles. El torlit (Burhinus oedicnemus) t\xc3\xa9 tamb\xc3\xa9 poblacions importants amb 37-270 parelles.'